Folketing
2010-02-03

Med fare for at gentage mig selv: Jeg er ikke sikker på, at gratis adgang er den eneste vej, når det gælder om at formidle kulturarven og kunsten til et større publikum. Hertil kommer, at det som nævnt vil være meget dyrt at indføre gratis entré på alle landets museer. En opgørelse fra Kulturarvsstyrelsen viser, at den samlede udgift vil være på omkring 180 mio. kr. Det er penge, der i givet fald skal prioriteres på bekostning af andre initiativer på kulturområdet. God formidling og kvalitetsprægede udstillinger, de rette åbningstider, gode adgangsforhold og digital formidling er en række andre faktorer, der også spiller en stor rolle, hvis vi fortsat vil sikre mange besøgende på de danske museer. Derfor har jeg med »Kultur for alle« igangsat en lang række initiativer, som skal sikre mere viden om, hvordan vi tiltrækker publikum til vores museer. Vi vil bl.a. evaluere de eksisterende ordninger på de statslige museer, og vi vil søge at etablere forsøg, hvor lokale kulturinstitutioner afprøver nye modeller for rabatordninger. Vi har derudover igangsat et udredningsarbejde, der skal se på fremtidens museumslandskab, herunder hvordan vi sikrer, at borgerne har adgang til gode museumstilbud i deres lokalområde.